Xorazmda fotihasi buzilgan 20 yoshli qiz o‘zini kanalga tashlab, joniga qasd qildi

Ijtimoiy tarmoqlarda Xorazmda fotihasi buzilgan qiz o‘zini kanalga tashlab o‘z joniga qasd qilgani, uning jasadi 10 kundan beri topilmagani, qidiruv jarayonlari to‘xtatilgani, mahalliy davlat idoralari tomonidan ham biror ko‘mak ko‘rsatilmayotgani haqida xabar tarqaldi.
Unda aytilishicha, 2001-yilda tug‘ilgan qiz D.E. unashtirilgan bo‘lgan. Bo‘lajak turmush o‘rtog‘ining qarindoshlari bilan yuzaga kelgan kelishmovchilik sabab fotihasi buzilgan. Qiz 14-avgust kuni  Tuproqqal’a tumani Pitnak shahar hududidan oqib o‘tayotgan kanalga o‘zini tashlab, joniga qasd qilgan.
Viloyat FVB matbuot xizmati holat yuzasidan rasmiy ma’lumot berdi.
Ma’lum qilinishicha, fuqaroning suvga cho‘kkanligi haqidagi xabar kelib tushgan vaqtdan boshlab, Favqulodda vaziyatlar vazirligining Xorazm viloyati boshqarmasi qidiruv-qutqaruv guruhi tomonidan Toshsoqa chap qirg‘oq kanalida suvda qidiruv ishlari olib borilmoqda. Kanal oqimi bo‘ylab, Tuproqqal’a, Xazorasp, Bog‘ot, Xonqa tumanlari, Urganch shahar va tumani Favqulodda vaziyatlar bo‘limlaridan mas’ul xodimlar qidiruv ishlariga safarbar etilgan.
Qo‘shimcha qilinishicha, qidiruv-qutqaruv jarayoniga barcha aloqador xizmatlar ham jalb qilingan bo‘lib, mavjud imkoniyatlardan to‘liq foydalanilmoqda.